Lḥalayckit, tamdint tenhewal aṭṛuṭwar yeččuṛ d imferǧen yettwalin amek sfugulen, yella din yiwen tinezzit13 n waman ttsuɣun-d seg-s icaṛcuṛen, zzin-as sin yizmawen yettwabnan s ublaḍ. Yiwen n ujabuni ixeddem-d tawlaft i wemddakul-is yexseṛ deg yiwet n tcariḍt n ṭumubil. Yiwen n wannar d amecṭuḥ tturaren deg-s igardan, imawlan-nsen qqimen ddurin ɣef yiṭij ttwalin deg-sen. Mical yeǧǧa-as i usakac ad tt-ɛeddi imi llan s daxel-is iḥewasen, netta yuli ubraḥ n Mirabu I yeǧǧa acḥal-aya, nnig n tala taqdimt d leqrun di laɛmer-is. Asensu anda ara yiliɣ ur yebɛid ara ɣef yiwet akken n temdunt n waman yesɛan ukuẓ n yizyamen. Walaɣ yiwet n tmeṭṭut, d tacebḥant teqqim di tenarit n tinubga, tefka-iyi-d yewet n twerqet ad ttɛemmreɣ yerna ad tt-stenyiɣ uqbel ad iyi-t-ceggeɛ ɣer texxamt anda ara yiliɣ. Yewwi-aɣ yiwen n uxeddam isken-aɣ-d amekkan. Nekk d Mical, nessars iqarban-nneɣ ɣef ṭṭabla, ma d winna yeldi ṭṭwiqan n texxamt yerna isefqed kullec, yufa yal taɣawsa deg umekkan-is, yeffeɣ, yessarem-aɣ tirzi iggarzen.